Ouers wat baba na Hitler vernoem, skuldig op terreurklagtesClaudia Patatas en Adam Thomas saam met hul babaseuntjie. ŉ Britse paartjie is op terreuraanklagte skuldig bevind nadat dit vasgestel is hulle behoort aan ŉ verbode terreurgroep. Adam Thomas (22) en Claudia Patatas (38) is daaraan skuldig bevind dat hulle lede van National Action, ŉ uiters verregse organisasie is wat Adolf Hitler verafgod. National Action is ingevolge Britse wetgewing onwettig verklaar. Dit het tydens hul verhoor aan die lig gekom dat die paartjie hul kind na Hitler vernoem het. Daar is ook foto’s gewys waar hulle met ŉ Nazi-vlag en in Ku Klux Klan-drag poseer. ‘n Foto van die huis waarin Thomas en Patatas gewoon het. Foto: West Midlands Police via AP Die verhoor is in die Birmingham-hof aangehoor en het sewe weke geduur. Thomas is ook daaraan skuldig bevind dat hy in die besit was van instruksies om ŉ bom te vervaardig. Thomas, ŉ veiligheidswag by ŉ pakhuis, en Patatas, ŉ fotograaf wat in Portugal gebore is, is in Januarie saam met vier ander mense in hegtenis geneem en daarvan aangekla dat hulle lede is van National Action wat in 2016 deur die Britse regering verban is en as ŉ terreurorganisasie verklaar is. Volgens die polisie wou National Action ŉ rasoorlog in Brittanje begin. Die polisie het gesê lede van die groep het vir jare die nodige vaardighede aangeleer vir dié doel en dat hulle onder meer navorsing gedoen het oor hoe om ploftoestelle te vervaardig en dat hulle vuurwapens bymekaargemaak het.